Kostelik: Jean Louis se patathoender | Netwerk24
Kostelik: Jean Louis se patathoender
Deur Anél Potgieter
Margit en die sjef Jean Louis met hul topverkopers patathoender en pap-en-vleis. Foto’s: Anél PotgieterTeater vervul my binneste, maak my gelukkig en verkwik my siel. En as teater saam met kos kom, wel, dan is ek so verdiep in die lekkerte dat jy my maar tot in epidermiese proporsies kan Whats­App of Facebook, maar jy gaan niks van my hoor nie. Ongelukkig is die meeste kos in restaurantteaters bleek en smaakloos. Dit is óf ’n loperige flou kerrie óf afgewaterde buffet en dan moet jy in ’n lang tou staan soos op stemdag. Ek verloor sommer my lus vir die hele spulletjie voor die vertoning begin. Maar dis nie die geval by Die Boer in Durbanville nie. Hier kry jy toprestaurantkos teen goeie pryse en vanaf Snotkop tot Pieter-Dirk Uys wat jou vermaak. Wat wil jy nou meer hê? Die Boer Die Boer is die breinkind van Margit Meyer-Rödenbeck (onse land se nimlike Dowwe Dolla) en haar man, Jurgen Human. “Ons wou ’n teater skep waarheen óns wou gaan. ’n Plek waar jy goeie teater, goeie kos en goeie wyn saam met jou vriende kan geniet. Dit help mos nou nie die teaterstuk is goed maar die kos is **** nie. En hier is ons vandag, 12 jaar later,” vertel die passievolle, talentvolle en pragtige vrou sonder haar kenmerkende rooi lollipop in die hand.Die Boer se kos Sy skryf Die Boer se sukses nie net toe aan die briljante talent wat daar optree nie, maar ook aan die sjef Jean Louis Geldenhuys, wat nou al tien jaar daar werk. Jean Louis se spyskaart is seisoenaal en hy maak net van produkte van die beste gehalte gebruik. “Ons topverkopers is die patat­hoender, pap-en-vleis en die beetslaai. Ons porsies is groot en regtig waarde vir geld,” sê Jean Louis. Ek moet erken die patathoender is van die boonste rakke; dit begin met ’n lagie romerige parmesaanrisotto, ’n stukkie ­soetpatat, gebraaide hoender en dan my gunsteling- Griekse kaas, halloumi. Wat die seisoenale beetslaai besonders maak, is die pikante soetrissiesous wat sy kop so hier en daar op die bord uitsteek.So, haal jou lollipop uit jou mond, sit die TV af en gaan eet en kuier by die talentvolle mense van Die Boer. Maar jy móét bespreek – hierdie juweel is erg gewild ­onder die Kapenaars.Groete uit my kombuis,Anéllifeisazoobsicuit.com | anelpot@telkomsa.netJean Louis se patathoender Genoeg vir 4Risotto 30 ml olyfolie ½ middelslag-ui, fyngekap 250 ml arborio-rys125 ml witwyn1 liter hoenderaftreksel100 ml parmesaankaas, fyn gerasper250 ml roomSoetpatat 3 mooi groot patats, geskil en in skywe ­gesny100 g botter 250 ml suiker1 kaneelstokkieSoetrissiebotter 125 g botter100 ml soetrissiesous (sien resep by ­beetslaai)sout en peper Halloumi 4 skywe halloumi meelolyfolieHoender 8 klein hoenderborsfiletteoliesout en peperbraaisous van jou keuseSó maak ’n mens Risotto Verhit olyfolie en braai die ui tot sag en deurskynend. Voeg die rys by en roer goed deur. Voeg die wyn by en laat afkook. Hou aan met roer. Gebruik ’n groot sop-opskeplepel om die aftreksel lepel vir lepel by te voeg. Maak seker dat die vloeistof basies weggekook het voordat jy die volgende ­lepel byvoeg. Hou aan roer en gaan so voort totdat die rys al dente (net gaar) is. Roer die parmesaankaas by en verwyder van die hitte. Hou warm.Soetpatat Plaas al die bestanddele in ’n pot met ’n deksel op. Kook op matige hitte tot patat net sag begin raak. Hou dop en voeg ’n bietjie water by indien nodig. Haal deksel af en kook verder tot stroperig en gaar. Hou warm. Soetrissiebotter Smelt die botter en rissiesous saam. Hou warm. Halloumi Rol die halloumi in die meel en braai in olie tot goudbruin aan albei kante.Hoender Geur die hoender met sout en peper en braai in pan. Verf die hele tyd met braaisous. Bediening Roer bietjie room deur die risotto. Dit moet die vorm kan behou as dit met ’n lepel geskep word – so voeg bietjies-bietjies by, want jy mag dalk nie al die room benodig nie. Skep ’n groot lepel risotto in die middel van die bord. Sit sowat 3-4 skywe patat bo-op die risotto, gevolg deur een hoenderborsie. Plaas nou die halloumi bo-op die hoender. Plaas weer ’n stukkie hoender bo-op. Sit voor met ’n suurlemoenwiggie en soetrissiebotter langsaan.Beetslaai met soetrissiesousGenoeg vir 4Soetrissiesous 1 rooi soetrissie olyfoliesout en peper60 ml fyn maaskaas125 ml koppie melk30 ml heuning5 ml witwynasynSlaai 500 g beetsout en peper50 ml bruinsuiker45 olyfolie125 g bokmelkkaas, in skywe gesnyroketblare 16 kersietamaties, gehalveer16 skyfies komkommer20 dun skyfies parmesaan (sny met groenteskiller)olyfolieSó maak ’n mens Voorverhit oond tot 200 °C. Plaas soetrissie op oondvaste bord en steek ’n paar gate in met ’n skerp mes. Vryf met olyfolie en geur met sout en peper. Bak 20-25 minute tot vel begin verkleur en soetrissie sag is. Plaas dadelik in ’n bak en bedek met kleefplastiek. Rus vir 10 minute, trek dan die vel af en verwyder die pitte. Laat afkoel. Plaas saam met die maaskaas, melk, heuning en asyn in ’n voedselverwerker en verwerk tot fyn. Geur met sout en peper. Kook die beet tot net sag. Terwyl die beet nog warm is, vryf die skille af onder lopende koue water. Sny in wiggies. Plaas beet op ’n bakplaat en sprinkel met ’n bietjie sout, peper en die bruinsuiker. Meng olyfolie deur en bak vir 8-10 min teen 200 °C. Laat afkoel. Rangskik die beet, bokmelkkaas, roket, kersietamaties, komkommer en parmesaankaas op vier borde of op een groot bord. Stip die soetrissiesous oor die slaai en rond af met ’n bietjie olyfolie. Meer Stories
Kostelik: O koek, die krieket is goed
Kostelik: Afval maak bene lam!